四月十七夜觀月成詠
作者：李光
朝代：宋

paragraphs: 曉來新過雨，天宇肅以凉。
横空跨綵虹，物被五色光。
夜久羣動息，月出東南方。
團團葉間露，皎皎瓦上霜。
四月未全熱，清飈吹我裳。
新橋跨長堤，下有百里江。
月色萬古在，江流自奔忙。
誰呼謫仙人，被髪下大荒。
對月哦汝詩，臨流飲我觴。
夜景信奇絕，茲游固難忘。
天地多變態，况乃魑魅鄉。
不如坐待赫日射屋梁，妖禽孽狐都走藏。